Obnova spomenika v Dobrniču

ZB za vrednote NOB Trebnje preko svojih članov redno spremlja stanje spomenikov in spominskih obeležij, ki obeležujejo dogodke med NOB. Že dlje časa smo ugotavljali, da bo potrebno obnoviti grobnico na pokopališču v Dobrniču, ki je evidentirana kot enota nepremične kulturne dediščine in kjer je pokopanih 100 domačinov, padlih v NOB. Grobnica je bila urejena leta 1968 po zamisli arhitektov J. Zemljica in P Mikliča. Na osnovi ugotovitve smo zaprosili Zavod za varstvo kulturne dediščine, enota Novo mesto za njihovo soglasje, Občina Trebnje pa je ravno v tem času objavila javni poziv za pridobitev sredstev z namenom obnove spominskih obeležij NOB. V začetko smo imeli manjše težave pri pridobivanju ustreznih izvajalcev, ki bi za najnižjo ceno izvedli celostno obnovo. Žal nam to v popolnosti ni uspelo, izbrali pa smo izvajalca z najugodnejšo ponudbo. V mesecu oktobru smo od Občine Trebnje prejeli pogodbo, izvajalec pa je zaradi slabega vremena z deli začel malo kasneje. Tako je v mesecu novembru izvedel izkop prejšnjih talnih plošč, zamenjal utrditev in položil novo oblogo. Ravno tako je izvedel čiščenje celotne grobnice in uredil okolico. Za celostno ureditev grobnice se bomo potrudili drugo leto, ko nameravamo obnoviti še napise na spominski plošči in okrasnih stebrih. Za finančno pomoč se iskreno zahvaljujemo občini Trebnje.

Boštjan SLADIČ